ຕຳຫຼວດອິສຣາແອລ ປະທະກັບ ຊາວປາແລສໄຕນ໌ ຢູ່ໃນເຂດ ເຈຣູເຊແລັມ ຕາເວັນອອກ
ການປະທະກັນ ມີຂຶ້ນຂະນະທີ່ ພວກຊາວ​ຢິວຫົວຊາດ​ນິຍົມ ຫຼາຍພັນ​ຄົນ ​ພາກັນ​ເດີນ​ຂະ​ບວນ ເພື່ອ​ເປັນ​ຂີດ​ໝາຍ ຄົບຮອບ 48 ປີ ຂອງ​ການ​ຍຶດຄອງ​ເຂດ​ Jerusalem ຕາ​ເວັນ​ອອກ.
ພວກປະທ້ວງ ແລະ ຕຳຫລວດ ຊາວອິສຣາແອລ ໄດ້ປະທະກັບ ຊາວປາແລສໄຕນ໌ຈຳນວນໜຶ່ງ ທີ່ແກວ່ງກ້ອນຫິນໃສ່ພວກເຂົາເຈົ້າ ໃນວັນອາທິດວານນີ້ ຢູ່ໃນເຂດ Jerusalem ຕາເວັນອອກ ທີ່ຢູ່ໃຕ້ ການຄອບຄອງຂອງ ອິສຣາແອລນັ້ນ ໃນຂະນະທີ່ພວກຊາວຢິວ ຫົວຊາດນິຍົມ ຫຼາຍພັນຄົນ ພາກັນເດີນຂະບວນ ຜ່ານຕົວເມືອງ ເພື່ອເປັນຂີດໝາຍ ຄົບຮອບ 48 ປີ ຂອງການຍຶດຄອງເຂດດັ່ງກ່າວ ຕຳຫລວດ ກະປະມານວ່າ ມີຊາວອິສຣາແອລ ຈຳນວນ 30,000 ຄົນ ອອກມາເດີນຂະບວນ ຜ່ານເຂດເມືອງເກົ່າແກ່ ທີ່ເປັນເຂດ ຢູ່ອາໄສ ຂອງຊາວມຸສລິມໂດຍສ່ວນໃຫຍ່ ໄປຍັງເຂດກຳແພງກ້ຳ ຕາເວັນຕົກ ເພື່ອລຳລຶກເຖິງ ການທີ່ອິສຣາແອລຍຶດໄດ້ເຂດ Jerusalem ຕາເວັນອອກ ຈາກຈໍແດນ ໃນສົງຄາມຫົກມື້ ເມື່ອປີ 1967 ນັ້ນ ມີລາຍງານວ່າ ຕຳຫລວດຈຳນວນໜຶ່ງ ໄດ້ຮັບບາດເຈັບ ແລະ ຊາວປາແລສໄຕນ໌ ຢ່າງນ້ອຍ 6 ຄົນ ຖືກຈັບກຸມ ໃນການປະເຊີນໜ້າກັນນັ້ນ ພວກປະທ້ວງຊາວຢິວ ພາກກັນເຕັ້ນລຳ ແລະ ຮ້ອງໂຮວ່າ ໃນຂະນະດຽວກັນ ພວກຊາວປາແລສໄຕນ໌ກຸ່ມນ້ອຍໆ ຫຼາຍໆກຸຸ່ມ ໄດ້ພາກກັນໂບກທຸງ ຊາດປາແລສໄຕນ໌ ແລະຮ້ອງໂຮວ່າ ການຍຶດເອົາເຂດ Jerusalem ຕາເວັນອອກ ຂອງອິສຣາແອລນັ້ນ ແມ່ນຍັງບໍ່ໄດ້ຮັບ ການຮັບຮູ້ ໂດຍນານາຊາດ